CELEX: 62022TN0050
Language: sl
Date: 2022-01-21 00:00:00
Title: Zadeva T-50/22: Tožba, vložena 21. januarja 2022 – AL/Svet in Komisija

21.3.2022   
            
            
               SL
            
            
               Uradni list Evropske unije
            
            
               C 128/29
            
         
      Tožba, vložena 21. januarja 2022 – AL/Svet in Komisija
      (Zadeva T-50/22)
      (2022/C 128/41)
      Jezik postopka: angleščina
      
         Stranke
      
      
         Tožeča stranka: AL (zastopnica: R. Rata, odvetnica)
      
         Toženi stranki: Svet Evropske unije, Evropska komisija
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  izpodbijano odločbo z dne 22. oktobra 2021 v delih, v katerih ni bilo ugodeno predhodnim pritožbam tožeče stranke zoper odločbi PMO z dne 3. marca 2021 in 22. marca 2021, ter v ustreznem obsegu odredi, naj se nadaljnje odločbe, s katerimi je bil določen natančen znesek, ki ga je treba povrniti, ustrezno posodobijo;
               
            
                  —
               
               
                  toženi stranki naloži, naj nosi svoje stroške in plača stroške, ki so nastali tožeči stranki. (1)
                  
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja pet tožbenih razlogov.
      
                  1.
               
               
                  Prvi tožbeni razlog: kršitev členov 4, 5, 9 in 10 Sklepa Sveta z dne 29. aprila 2004 o sprejetju splošnih izvedbenih določb v zvezi z osebo, ki se šteje kot vzdrževani otrok, v delu, v katerem je bil čisti dohodek tožeče stranke izračunan ob upoštevanju preostalih daril/plačil za opravljeno vojaško dolžnost in prispevka druge osebe za preživljanje njene matere, zaradi česar je prišlo pri izračunu stroškov preživljanja njegove matere do napačnih odbitkov na podlagi člena 5 teh splošnih izvedbenih določb.
               
            
                  2.
               
               
                  Drugi tožbeni razlog: kršitev člena 85 Kadrovskih predpisov in očitna napaka pri presoji v zvezi z dodatkom za mati tožeče stranke, ki se šteje kot vzdrževan otrok, zaradi neobstoja namena tožeče stranke, da bi zavedla upravo glede zneskov, ki jih je prejela za opravljeno vojaško dolžnost.
               
            
                  3.
               
               
                  Tretji tožbeni razlog: kršitev načela legitimnih pričakovanj in načela dobrega upravljanja v zvezi z dodatkom za mati tožeče stranke, ki se šteje kot vzdrževan otrok, v delu, v katerem je bila uprava seznanjena z zneski, ki jih je tožeča stranka prejela za opravljeno vojaško dolžnost.
               
            
                  4.
               
               
                  Četrti tožbeni razlog: kršitev člena 85 Kadrovskih predpisov in očitna napaka pri presoji v zvezi z otroškim dodatkom za osebi A in B za obdobje od 1. februarja 2013 do 30. junija 2013 zaradi neobstoja katerega koli dokaza za to, da je tožeča stranka vedela za prenehanje obdobja rejništva, in zato zaradi neobstoja namena tožeče stranke, da bi zavedla upravo glede prenehanja obdobja rejništva.
               
            
                  5.
               
               
                  Peti tožbeni razlog: kršitev člena 85 Kadrovskih predpisov in očitna napaka pri presoji v zvezi z otroškim dodatkom za osebo C (i) ob upoštevanju, da je upravi ustrezno dokazano, da tožeča stranka „dejansko vzdržuje“ osebo C, in (ii) zaradi neobstoja katerega koli dokaza o domnevnem namenu tožeče stranke, da zavede upravo.
               
            
         (1)  Tožeča stranka se v predlogu sklicuje na „toženo stranko“ (v ednini).